《百字令 观灯归后醉饮，度此》
清代·潘榕

六街灯火，踏欢场、游倦归来行缓。爆竹声声声不断，听彻元宵弦管。

楼望邻家，筵开别院，烧烛帘高卷。盈盈笑语，耳轮风过吹满。

凄惋。老恨年催，境随梦幻，少日狂都减。心字香销灰已冷，访翠偎红情懒。

圆月窥愁，寒檠瘦影，坐数更长短。沉思旧事，无言姑醉瑶盏。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。